雜曲歌辭 行路難三首 二
作者：李白

paragraphs: 大道如青天，我獨不得出。
羞逐長安社中兒，赤雞白狗賭梨栗。
彈劒作歌奏苦聲，曳裾王門不稱情。
淮陰市井笑韓信，漢朝公卿忌賈生。
君不見昔時燕家重郭隗，擁篲折腰無嫌猜。
劇辛樂毅感恩分，輸肝剖膽效英才。
昭王白骨縈蔓草，誰人更掃黃金臺。
行路難，歸去來。

标签：唐诗三百首
乐府
失意
叹息